b"\n_START_ARTICLE_\nKabardino-Balk\xc3\xa0ria\n_START_SECTION_\nGeografia\n_START_PARAGRAPH_\nLimita al nord amb el Territori de St\xc3\xa0vropol, al sud i l'est amb Oss\xc3\xa8tia del Nord - Al\xc3\xa0nia, i al nord i l'oest amb Karatxai-Txerk\xc3\xa8ssia. Est\xc3\xa0 situada al Caucas septentrional; \xc3\xa9s formada al NE per una plana est\xc3\xa8pica i al sud-oest per la serralada del Gran Caucas, amb els cims m\xc3\xa9s alts (com l'Elbrus (X,was\xc2\xafhemaxwe), 5.642 m)\n_START_SECTION_\nConflicte de l'Elbrus\n_START_PARAGRAPH_\nEl 12 de juny del 2009, centenars de persones van protestar al districte d'Elbrus bloquejant la carretera o autovia que connecta les muntanyes amb la plana. Els manifestants eren treballadors (o extreballadors) de la ind\xc3\xbastria tur\xc3\xadstica, quasi tots balkars que reclamaven una m\xc3\xa9s justa distribuci\xc3\xb3 de la terra i participaci\xc3\xb3 en la zona d'oci creada a les muntanyes, amb reducci\xc3\xb3 de la zona de seguretat a l'entorn i amb la frontera de Ge\xc3\xb2rgia constitu\xc3\xafda a costa de terres balkars. El president Ars\xc3\xa9n Kanokov va visitar els manifestants per calmar els \xc3\xa0nims._NEWLINE_El mont Elbrus \xc3\xa9s considerat el lloc m\xc3\xa9s atractiu per al turisme al Caucas i \xc3\xa9s la muntanya m\xc3\xa9s alta de R\xc3\xbassia i d'Europa i des del 2007 s'hi han fet grans inversions per fomentar el turisme a la zona, tant russes com europees. Aquesta zona est\xc3\xa0 habitada pels balkars, que s\xc3\xb3n minoria a la rep\xc3\xbablica (dominada pels kabardins que s\xc3\xb3n el 55% de la poblaci\xc3\xb3) i emparentats amb els karatxais que dirigeixen la rep\xc3\xbablica de Karatxai-Txerk\xc3\xa8ssia; des del 1990, els balkars (12% de la poblaci\xc3\xb3) demanen una rep\xc3\xbablica separada, per\xc3\xb2 les tensions es van agreujar el gener del 2008, quan la cort suprema de la rep\xc3\xbablica va dictar que el Consell d'Ancians del Poble Balkar (una organitzaci\xc3\xb3 nacionalista balkar) s'havia de dissoldre, acusada d'extremisme, i tot i que la cort suprema russa va revocar la decisi\xc3\xb3, aix\xc3\xb2 hi va disparar de nou l'enfrontament. Els incidents havien estat precedits el dia 11 d'un atac armat a Tirni\xc3\xa0uz, d'autoria poc clara."